Skandali ukazuju na etičke propuste u američkoj vojsci
Nedolično ponašanje nekolicine starijih časnika negativno je utjecalo na američku vojsku i bacilo tamnu sjenu na jednu od najuglednijih i najštovanijih institucija u Sjedinjenim Državama
Nedavni skandali sa članovima i bivšim pripadnicima američke vojske naveli su ministra obrane Leona Panettu da naredi preispitivanje programa etičke obuke. U zrakoplovnoj vojnoj bazi Lackland, u San Antoniju, u Teksasu, vojna obuka dalje teče iako u sjeni jednog od najtežih seksualnih skandala. Istragom je utvrđeno da su, između listopada 2010. i lipnja 2011. godine, instruktori seksualno napastovali najmanje 48 vojnikinja. Ispitano je više od 25 časnika i instruktora, optužbe prijete mnogima. To je tek jedan od nekoliko slučajeva u kojima su, tokom prošle godine, američki časnici bili predmetom istrage, oduzimanja činova ili otpuštanja zbog nedoličnih seksualnih ispada i neprikladna ponašanja. Vojska, kaže zrakoplovni general Edward Rice, mora prednjačiti u rješavanju tog problema. “To je izazov i problem u našem cijelom društvu. Pridržavamo se vrlo visokih standarda u vojsci i vojnom zrakoplovstvu, kao što i treba. Stoga, budući da je to opći izazov, nema za nas nikakvog opravdanja da se ne uhvatimo s problemom u koštac i ne budemo bolji nego što smo bili u prošlosti.” Do skandala u američkom vojnom zrakoplovstvu dolazi u vrijeme kad se provodi istraga zapovjednika NATO-a u Afganistanu, generala Johna Allena, zbog slanja neumjesnih e-mail poruka jednoj ženi u Floridi. Ta je istraga počela nakon što je FBI otkrio da je čovjek na čelu CIA-e, umirovljeni general David Petraeus, imao izvanbračnu aferu. Zbog skandala, bio je prisiljen datu ostavku na mjesto direktora CIA-e. Umirovljeni pukovnik zrakoplovstva Chuck Summers kaže da su i Allen i Petraeus pali kao žrtve loših odluka i tehnologije. “Nekad je bilo tako da su vas ljudi morali fizički vidjeti, fotografirati s nekim, a sada, s kompjuterima i smart telefonima, sve se odmah saznaje. Ludost je započinjati ljubavnu aferu i koristiti se pri tome kompjuterom ili smart telefonom.” General Jeffrey Sinclair je nedavno optužen za preljub i seksualno napastovanje nekoliko sebi podčinjenih žena. A generalu Williamu “Kipu” Wardu, koji je bio na čelu US Africa Command, američkog zapovjedništva za Afriku pri američkom Ministarstvu obrane, čin generala je oduzet, a on je dao ostavku, zbog toga što je protuzakonito potrošio 80.000 dolara vladinih sredstava. Chuck Summers izražava zabrinutost zbog zlouporabe položaja vojnih čelnika. “Mislim da zapovjednici moraju biti svjesni svoje moći i činjenice da ljudi jednostavno spremno odgovaraju na svaku njihovu zapovjed. Ljudi žele udovoljiti zapovjednicima jer tako i sami napreduju. Ali oni moraju biti svjesni i da ih, iz raznih razloga, drugi stalno gledaju i prate, ne bi li ih uhvatili u nečemu. Svaka i najmanja pogreška koju naprave čini ih ranjivima, izloženima kritici i poruzi.” Nedolično ponašanje nekolicine starijih časnika, kažu analitičari, negativno je utjecalo na američku vojsku i bacilo tamnu sjenu na jednu od najuglednijih i najštovanijih institucija u Americi.